Növekedés a kegyelemben i.
Növekedni – de miben? A kegyelemben!
Nem véletlen, hogy a Szentírás különösen gyakran hasonlítja a keresztyén embert egy fához. Vegyük például Jeremiást: „7De áldott az a férfi, aki az ÚRban bízik, és akinek bizodalma az ÚR. 8Mert olyan lesz, mint a víz mellé ültetett fa, amely a folyó felé bocsátja gyökereit, és nem fél, ha hőség következik, levele zöld marad. Száraz esztendőben sem aggódik, nem szűnik meg gyümölcsöt teremni.” (Jer 17,7-8) Az egészséges keresztyén egy növekvő, zöldellő, gyümölcstermő fához hasonló. E téren a fák mások, mint mi. Az ember növekedése fizikai téren a húszas éveire megáll. Magasságunk, szerveink tovább nem fejlődnek (legfeljebb a testsúlyunk…). De nem így a fáknál! Az egészséges fa egész életében növekszik: egyre és egyre nagyobb – szélesebb, magasabb – lesz. Isten ilyennek gondolja a lelki életünket: a növekedésben nincs megállás: napról-napra fejlődnünk kell.
De mit jelent ez egész pontosan? Hogyan kell növekedni? Lehet, hogy fejünkben gyorsan megjelenik egy-két tipp és tanács. Ha az egy beszélgetés lenne, már egyből el is kezdenénk mondani okos ötleteinket. De azt mondom, álljunk meg egy kicsit, és vizsgáljuk meg, mit tanít a Szentírás a növekedésről.
1. Növekedni: mit, mire és miben
Ha egy gyors bibliakutatást végzünk a ’növekedés’ szóra, akkor nyolc igeverset találunk, ami a lelki növekedéssel kapcsolatos. Mint nemsokára látni fogjuk, viszonylag könnyen három csoportba rendezhetjük ezeket az igéket.

De először térjünk vissza a példánkhoz. Mit jelent az, ha egy fa növekszik? Mikor és miben figyelhetjük meg a növekedést? És mikor mondhatjuk, hogy egy fa felnőtt?
Először biztosan a külső megjelenés jut eszünkbe. Növekszik egy fa, ha zöldek a levelei, virágot hoz, évről-évre magasabb lesz és – ha gyümölcstermő – bő és gazdag termést hoz. Ez igaz a keresztyén élet vonatkozásában is.
„hogy járjatok az Úrhoz méltóan, teljes tetszésére, minden jó cselekedettel gyümölcsöt teremve, és növekedjetek Isten megismerésében.” (Kol 1,10)
„Mindenkor hálaadással tartozunk az Istennek értetek, testvéreim, amint méltó is, mivelhogy felettébb megnövekedett a ti hitetek, és mindnyájatokban bővölködik az egymás iránti szeretet.” (2Thessz 1,3)

A lelki növekedés tehát azt jelenti, hogy az életünknek egyre kedvesebbé, jobbá, szentebbé, szeretőbbé kell változnia. Gyümölcsöt kell teremnünk. A Lélek gyümölcseit: szeretet, öröm, békesség, hosszútűrés, szívesség, jóság, hűség, szelídség, mértékletesség. Keresztyénségünknek, hitünknek látszania kell az emberek előtt. Ha gyümölcs nincs, akkor minden bizonnyal valami betegség rágja a fát.

Másodszor azonban ne felejtsük el, hogy egy fa növekedésének is van célja. A gyümölcsfákat azért ültetik, hogy növekedjenek – mire? A gyümölcstermésre. Az erdőgazdaság fáit arra, hogy jó gerenda, épületfa, tűzifa váljon belőlük. Mi se felejtsük el, hogy a növekedésnek van célja. 
„…mint újszülött csecsemők az ige tiszta, hamisítatlan tejét kívánjátok, hogy azon növekedjetek az üdvösségre.” (1Pt 2,2)

Jó észben tartanunk lelki életünk távlati célját. A keresztyénség nem l’art pour l’art – azaz nem csak azért vagyunk keresztyének, mert így érezzük jól magunkat, és kész. A célunk nem csupán e földi élet, hanem annál sokkal több: az üdvösség. A célunk az, hogy bőtermő, jól termő fák legyünk Isten örök kertjében. Célunk az, hogy az örökkévalóságban megszabaduljunk a bűntől, új, tökéletes testet kapjunk, találkozzunk Krisztussal, és csak Istené legyünk. Ezért fontos a lelki növekedés: ez készít fel a mennyre. Meggyőződésem, hogy minél többet növekedsz a hitedben itt a földön, annál jobban fogod tudni élvezni a mennyet. A Lélek gyümölcseinek termése, a növekedés nem csupán egy szükséges rossz, amit át kell vészelni földi keresztyén életünk 30-50-70 éve alatt, hanem egy felkészítő arra az életre, ami az örökkévalóságban vár ránk.
Ám valamit még elfelejtettünk. Csak annyit jelent a növekedés, hogy teremjük a gyümölcsöket vagy elérjük a célt? Nem, a fa növekedésének van egy nélkülözhetetlen oldala, ami nem látszik, hiszen a föld alatt zajlik. Miközben mi egy fa cseperedéséből az új ágakat vagy a megjelenő gyümölcsöket vesszük észre, nem szabad elfelejtenünk, hogy mindehhez elengedhetetlen, hogy a gyökérzet is fejlődjön, és egyre mélyebbre hatoljon a földben. Ha ez nem történne, akkor a fa elég hamar kidőlni, hiszen a kis gyökér nem tudná megtartani a vastag törzset és az óriási lombkoronát. Azt mondják, hogy a fák gyökérzete kb. olyan mélyre hatol a földbe, amilyen magas a fa a földtől számítva. Vagyis a növekedés nemcsak arról szól, hogy elérjük a célt vagy gyümölcsöt termünk, hanem, hogy az anyaföldben is egyre mélyebbre ássuk le magunkat. Érdekes módon a Szentírás a növekedésnek erről az oldaláról beszél a legtöbbet.

„Benne van az egész épület összeillesztve, és benne növekszik szent templommá az Úrban.” (Ef 2,21)
„Ellenkezőleg: az igazságot követve szeretetben, mindenestül növekedjünk abban, aki a fej, a Krisztusban.” (Ef 4,15)
„Ez eljutott hozzátok, amint az egész világra is, és gyümölcsöt terem, és növekedik úgy, amint nálatok is attól a naptól fogva, amelyen hallottátok és igazán megismertétek az Isten kegyelmét.” (Kol 1,6)
„…járjatok az Úrhoz méltóan, teljes tetszésére, minden jó cselekedettel gyümölcsöt teremve, és növekedjetek Isten megismerésében.” (Kol 1,10)
„növekedjetek a kegyelemben és a mi Urunk és üdvözítő Jézus Krisztusunk ismeretében. Övé a dicsőség most és örökkön-örökké.” (2Pt 3,18)
Miközben nem mellékes, hogy mik a növekedés eredményei az életünkben, mik az Istennek tetsző gyümölcsök, az igék sokasága mégis a növekedés feltételéről beszél a legtöbbet. Akárcsak egy fa sem képes növekedni, ha nincs megfelelő talaj, úgy a keresztyén számára is a növekedés elsődleges forrása a Jézus Krisztussal való kapcsolat. Ha megfigyeljük, az igéink ezt kétféleképpen adják vissza: először is beszélnek konkrétan a Krisztusban, Úrban, Isten és Krisztus ismeretében való növekedésről, másrészt beszélnek a kegyelemben való növekedésről. A kettő nyilván ugyanarra vonatkozik. Jézus azt mondja: „4Maradjatok énbennem, és én is tibennetek. Ahogyan a szőlővessző nem teremhet gyümölcsöt magától, ha nem marad a szőlőtőn, úgy ti sem, ha nem maradtok bennem. 5Én vagyok a szőlőtő, ti a szőlővesszők: aki énbennem marad, és én őbenne, az sok gyümölcsöt terem, mert nélkülem semmit sem cselekedhettek.” (Jn 15,4-5) Vagyis lehetetlen lelkileg épülni a Jézus Krisztussal való kapcsolat nélkül. Lehetetlen helyesen szeretni Krisztus nélkül. Ám a Krisztussal való kapcsolat kegyelemből van. Saját erődből nem ismerheted meg az ÚR Jézust. Saját elhatározásodból nem tudsz jobb, türelmesebb, kedvesebb lenni. Mindehhez Isten erejére, leereszkedő, meg nem érdemelt kegyelmére van szükséged. Ahogy pár verssel később Jézus azt mondja: „16Nem ti választottatok engem, hanem én választottalak titeket, és arra rendeltelek titeket, hogy elmenjetek, és gyümölcsöt teremjetek, és a ti gyümölcsötök megmaradjon, hogy akármit kértek az Atyától az én nevemben, megadja nektek.” (Jn 15,16)
Szeretném, ha megértenénk e versek következményét az életünkre nézve. Ha szeretnél előrehaladni a keresztyén életben, akkor nem egy tízpontos „mit tegyél?” listánál kell kezdened. Nem is egy vastag teológiai könyv bemagolásánál. Előrehaladásod feltétele a Krisztussal való mélyebb kapcsolat. Növekedésed alapja a kegyelem jobb megértése. Bő termésed nélkülözhetetlen feltétele az, hogy megértsd nincs erőd ellenállni, harcolni, jónak lenni, szeretni, bizonyságot tenni, önzetlen maradni – ez nem megy magadtól! Hanem Krisztushoz kell fordulnod, kiáltanod, könyörögnöd, aki szemrehányás nélkül, jó szívvel ad neked erőt, kitartást és növekedést. A keresztyén előrehaladás legfontosabb tételét Pál már lefektette.
„6Én plántáltam, Apollós öntözött, de Isten adta a növekedést. 7Azért sem a plántáló, sem az öntöző nem számít, csak a növekedést adó Isten.” (1Kor 3,6-7)

Ezért viseli a könyvünk azt a címet, hogy „Növekedés a kegyelemben.” Ezért a mi oldalunk, felelősségünk, erőfeszítésünk (plántálásunk és öntözésünk) előtt Krisztussal és a vele való kapcsolattal kell foglalkoznunk.
2. Jézus Krisztus és a növekedés
De miért olyan fontos Jézus Krisztus a növekedésben? Két ok miatt. 
1. Jézus Krisztus a lelki növekedés forrása;

2. Jézus Krisztus a lelki növekedés példája.

Mind a két állítás különösen fontos. Jézus Krisztus tökéletes példa, de fontos emlékeznünk, hogy nem csak példa. Ő mindenekelőtt Isten, a világmindenség Ura, a királyok Királya, a hit Fejedelme, Isten népének Megváltója. Ő az, aki áthidalta azt a végtelen szakadékot, amely Isten és ember között volt a bűn miatt. Ő az út az Atyához, az egyedüli név, akin keresztül Istennel kapcsolatunk lehet. Ha nem vagyunk beburkolózva Jézusba, azaz nem Benne bízunk, nem rá alapozzuk az életünket, akkor Isten előtt utálatosak vagyunk. Ahhoz, hogy növekedjünk – pontosabban, hogy Isten növekedést adjon az életünkbe – tehát először is meg kell békülnünk Istennel, és ez csak Jézus Krisztus élete és halála által lehetséges. Szükségünk van Jézusra, mint egy falat kenyérre és egy korty vízre. Ő a szőlőtő, amelyen keresztül az életet adó nedvek és tápanyagok eljutnak hozzánk. Röviden ezt értjük az alatt, hogy Ő a lelki növekedés forrása.
Ám meg kell látnunk a másik oldalt is. Jézus több mint egy távoli energiaforrás – Jézus közel jött hozzánk, emberré lett, átment minden emberi tapasztalaton (a bűnt kivéve), és így Ő a tökéletes példa, akit követhetünk. Ha Isten gyermekei lettünk, akkor Ő az idősebb testvérünk, akinek hasonlóságára formálódnunk kell. Ez Isten terve: „Mert akiket [Isten] eleve ismert, eleve el is rendelte, hogy Fia képmásai legyenek, hogy ő legyen elsőszülött sok testvér között.” (Róm 8,29)
Ennek a gondolatnak van egy rendkívül fontos következménye. Jézus csak akkor lehet igazi példa, ha hozzánk hasonló ember volt! Ha teljesen ember volt, az emberi lét korlátaival, akadályaival, kísértéseivel együtt. És ez a növekedésre nézve azt jelenti, hogy Jézusnak is növekednie kellett nem csak fizikailag, hanem lelkileg is. Ő is növekedett a kegyelemben. Erről számol be Lukács apostol:
„40A kisgyermek pedig növekedett és erősödött lélekben, teljesedve bölcsességgel, és Isten kegyelme volt rajta. … 52Jézus pedig gyarapodott bölcsességben, testének állapotában és az Isten és az emberek előtt való kedvességben.” (Lk 2,40.52)

Természetesen, nehogy bárki is félreértse: Jézus emberi volta egy bűntelen emberi természetet jelentett. Azaz az Ő növekedése nem azt jelentette, hogy Ő bármikor is tökéletlen lett volna erkölcsileg. Nem, őt a bűn egyszer sem kerítette hatalmába, nem vétkezett a legkisebb dologban sem! Nem is tudott volna vétkezni, hiszen Ő nemcsak ember, hanem Isten is volt egyszerre, és Isten soha nem követhet el bűnt!
Inkább Jézus növekedését képzeljük el úgy, mint ha egy lufit fújnánk. Ahogy a lufi tágul, úgy Jézus lehetőségei, képességei is tágultak az évek előrehaladtával. Tizenkét évesen több mindenre volt képes, mint hét évesen. Jézus minden életszakaszban tökéletes volt, tökéletesen kitöltötte „lufija” méretét, de ahogy növekedett úgy egyre nagyobb lett a lufi, egyre többet tudott tenni Isten szolgálatában. A növekedés által egyre több lehetősége volt szeretni a mennyei Atyját: ez kezdetben leginkább a szülei felé való engedelmességben mutatkozott meg, majd a tanulásban és a munkában, majd a tanításban és legvégül a kereszten való engesztelő áldozatban.
Ezért nevezték Jézust a hit fejedelmének vagy szerzőjének (archegos – Zsid 2,10.12). Jézus nem az a kényelmes király, aki a hátsó sorokból irányítja a csapatait a csatában. Hanem az a hadvezér, aki legelöl megy, elsőként harcol, viszi a zászlót, és példát mutat kis seregének. Ő leküzdötte a legnagyobb akadályokat, legyőzte a legnagyobb ellenségeket, utat tört nekünk, és azt mondja: „Jöhettek utánam, biztonságos!”
Ha így gondolunk Krisztusra, ez minden bizonnyal megváltoztatja a Róla való gondolkozásunkat. Akkor Ő nem egy távoli Hős, hanem egy közeli Megváltó. Nem az, akinek „könnyű volt a megváltás, hiszen Isten!”, hanem úgy tekintünk rá, mint akinek át kellett menni azokon a küzdelmeken ugyanúgy, ahogy nekünk is. Ez a tanítás rendkívül hasznos – három okból is.
3. Gyönyörködés. Ha Jézus valóban keresztülment az emberi élet mindenféle nehézségén és küzdelmén, akkor ez még inkább részletezi, erősíti irántunk való szeretetét. Csodálatos dolog Krisztus szeretetét látni a kereszten – de még csodálatosabbá válik, ha megértjük, az odavezető út mennyi kitartást, küszködést, önmegtagadást, ellenséggel való szembenézést jelentett. Nem nagyobb így Krisztus szeretete, ha kicsit próbáljuk számba venni a kísértések milliárdjait, amit meg kellett harcolnia, míg a kereszthez ért?
4. Vigasztalás. Ugyanakkor ez a tanítás vigasztalás is lelkünknek. Ha Jézus keresztülment azokon, amiken mi is, akkor Ő meg tud érteni, együtt tud érezni, kész segíteni! Akkor a mi Megváltónk nem szenvtelen a szenvedéseink láttán, hanem saját tapasztalata alapján tudja, mire van legjobban szükségünk, mivel szerethet leginkább minket!
5. Bátorítás. A Biblia legjobban dokumentált része Jézus élete. Ha Jézus hozzánk hasonlóan növekedett a kegyelemben, akkor az életében rengeteg segítséget találunk a mi lelki növekedésünkkel kapcsolatban is. Mindez tehát bátoríthat minket a hétköznapokban, hiszen ha megvizsgáljuk Jézus növekedésének módját és eszközeit, az Ő sikeres taktikáit, akkor azokat mi is sikerrel alkalmazhatjuk. Éppen ezért a következő alkalmon Jézus növekedésének részleteivel foglalkozunk majd. Ámen.

